《过鉴湖》
宋代·陈渊

稽山霸业已芜没，贺老鉴湖今几时。当年乞得亦清绝，不道后日知谁尸。

人生底物乃吾有，谬辱君赐宁非痴。游人依旧逐胜赏，歌舞自昔皆尘泥。

荷枯苇折洲渚出，深处不变清琉璃。汪汪万顷挠不浊，坐令我忆牛医儿。

作者简介：（?—1145）宋南剑州沙县人，字知默，世称默堂先生。初名渐，字几叟。早年从学二程，后师杨时。时以其深识圣贤旨趣，妻以女。高宗绍兴五年，以廖刚等言，充枢密院编修官。七年以胡安国荐，赐进士出身。九年除监察御史，寻迁右正言，入对论恩惠太滥。言秦桧亲党郑亿年有从贼之丑，为桧所恶。主管台州崇道观。有《墨堂集》。